ASIAN ดีดกลับ 4% หลังร่วงหนัก 2 เดือนติด-รับผลดีปี 60 ส่งออกโตแกร่ง
ASIAN ดีดกลับ 4% หลังร่วงหนัก 2 เดือนติด-รับผลดีปี 60 ส่งออกโตแกร่ง โดย ณ 10.42 น. อยู่ที่ระดับ 10.40 บาท บวก 0.40 บาท หรือ 4.00% ด้วยมูลค่าซื้อขาย 25.11 ล้านบาท 
7 ธ.ค. 2560

ผู้สื่อข่าวรายงานว่า บริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN ณ 10.42 น. อยู่ที่ระดับ 10.40 บาท บวก 0.40 บาท หรือ 4.00% ด้วยมูลค่าซื้อขาย 25.11 ล้านบาท ราคาหุ้นดีดกลับหลังอ่อนมาเกือบ 2 สัปดาห์นับตั้งแต่หุ้นอ่อนตัวจากระดับ 16.30 บาท เมื่อวันที่ 28 ก.ย. 60

ด้านคณะกรรมการร่วมภาคเอกชน 3 สถาบัน (กกร.) คาดการส่งออกไทยปี 60 อาจขยายตัวได้ถึง 9% อย่างไรก็ตามยังคงให้ความกังวลถึงประเด็นความขัดแย้งทางการเมืองที่เกิดขึ้นในกลุ่มประเทศต่างๆ รวมถึงค่าเงินบาทที่ค่อนข้างแข็งค่าเร็วเกินไปซึ่งจะไม่เป็นผลดีต่อการค้าระหว่างประเทศในระยะต่อไป ขณะที่สภาผู้ส่งสินค้าทางเรือแห่งประเทศไทย (สรท.) คาดการส่งออกในปี 61 ขยายตัว 5%
อนึ่ง ASIAN ดำเนินธุรกิจประเภทอุตสาหกรรมแปรรูปสัตว์น้ำแช่แข็ง จำหน่าย และส่งออก ทั้งที่เป็นผลิตภัณฑ์ภายใต้เครื่องหมายการค้าของบริษัท อันได้แก่ TCC SAKURA และ ASIAN SEAFOODS และผลิตภัณฑ์ภายใต้เครื่องหมายการค้าของลูกค้า